stanford-oval/wikipedia huggingface dataset:
เขตราชเทวี

| เขตราชเทวี |
| --- | --- |
เขต
การถอดเสียงอักษรโรมัน
 • อักษรโรมัน: Khet Ratchathewi
อาคารใบหยก 2 และพื้นที่โดยรอบในยามค่ำคืน
คำขวัญ: นามราชเทวีศรีสง่า ล้ำคุณค่าวังพญาไท  อนุสาวรีย์ชัยฯ ทหารหาญ ศิลปะโบราณ วังสวนผักกาด เด่นผงาดใบหยกตึกระฟ้า งามจับตาผ้าไหมที่บ้านครัว
แผนที่กรุงเทพมหานคร เน้นเขตราชเทวี
พิกัด: 13°45′32″N 100°32′04″E﻿ / ﻿13.75889°N 100.53444°E﻿ / 13.75889; 100.53444
ประเทศ:  ไทย
เขตปกครองพิเศษ: กรุงเทพมหานคร
พื้นที่
 • ทั้งหมด: 7.126 ตร.กม. (2.751 ตร.ไมล์)
ประชากร (2566)
 • ทั้งหมด: 64,468 คน
 • ความหนาแน่น: 9,046.87 คน/ตร.กม. (23,431.3 คน/ตร.ไมล์)
รหัสไปรษณีย์: 10400
รหัสภูมิศาสตร์: 1037
ที่อยู่ สำนักงาน: เลขที่ 10 ถนนพญาไท แขวงทุ่งพญาไท เขตราชเทวี กรุงเทพมหานคร 10400
เว็บไซต์: www.bangkok.go.th/ratchathewi/
 ส่วนหนึ่งของสารานุกรมประเทศไทย
ราชเทวี เป็นหนึ่งในห้าสิบเขตของกรุงเทพมหานคร สภาพโดยทั่วไปเป็นแหล่งการค้า การบริการ และแหล่งที่อยู่อาศัยหนาแน่นมาก
ที่ตั้งและอาณาเขต

เขตราชเทวีตั้งอยู่ทางทิศตะวันตกของฝั่งพระนคร มีอาณาเขตติดต่อกับพื้นที่การปกครองต่าง ๆ เรียงตามเข็มนาฬิกา ดังนี้
ทิศเหนือ ติดต่อกับเขตพญาไทและเขตดินแดง มีคลองสามเสนเป็นเส้นแบ่งเขต
ทิศตะวันออก ติดต่อกับเขตห้วยขวาง มีถนนอโศก-ดินแดงเป็นเส้นแบ่งเขต
ทิศใต้ ติดต่อกับเขตวัฒนาและเขตปทุมวัน มีคลองแสนแสบเป็นเส้นแบ่งเขต
ทิศตะวันตก ติดต่อกับเขตดุสิต มีทางรถไฟสายเหนือเป็นเส้นแบ่งเขต
ที่มาของชื่อเขต

ชื่อเขตตั้งตามทางแยกราชเทวีซึ่งเป็นจุดตัดระหว่างถนนพญาไทกับถนนเพชรบุรี โดยมาจากชื่อสะพานพระราชเทวีซึ่งข้ามคลองประแจจีน (ปัจจุบันถูกถมไปแล้ว) บนถนนพญาไท ก่อนเข้าถนนเพชรบุรี ส่วนชื่อสะพาน "พระราชเทวี" ตั้งตามพระนามของพระนางเจ้าสุขุมาลมารศรี พระราชเทวีในพระบาทสมเด็จพระจุลจอมเกล้าเจ้าอยู่หัว (พระยศในขณะนั้น; พระยศต่อมาคือ สมเด็จพระปิตุจฉาเจ้า สุขุมาลมารศรี พระอัครราชเทวี)
ประวัติศาสตร์

พื้นที่เขตราชเทวีเดิมมีฐานะเป็นตำบล 4 ตำบล ได้แก่ ตำบลทุ่งพญาไท ตำบลถนนพญาไท ตำบลถนนเพชรบุรี และตำบลมักกะสัน ซึ่งเกิดจากการยุบรวมตำบลเล็ก ๆ เข้าด้วยกัน และไปขึ้นกับอำเภอดุสิต และต่อมาใน พ.ศ. 2509 จึงได้ย้ายมาขึ้นกับอำเภอพญาไท
เมื่อ พ.ศ. 2515 ได้มีประกาศคณะปฏิวัติจัดตั้งกรุงเทพมหานครขึ้นแทนที่นครหลวงกรุงเทพธนบุรีซึ่งเกิดจากการรวมกันของจังหวัดพระนครและจังหวัดธนบุรี อำเภอพญาไทยกฐานะขึ้นเป็นเขตพญาไท ตำบล 4 ตำบลดังกล่าวจึงมีฐานะเป็นแขวง
ต่อมาในท้องที่เขตพญาไทมีความเจริญและมีผู้คนหนาแน่นขึ้น เพื่อประสิทธิภาพในการปกครอง การบริหารราชการ และการอำนวยความสะดวกแก่ประชาชน ในวันที่ 6 พฤศจิกายน พ.ศ. 2532 กระทรวงมหาดไทยจึงมีประกาศให้แบ่งพื้นที่แขวง 4 แขวงดังกล่าวซึ่งอยู่ทางทิศใต้ของเขตพญาไทจัดตั้งเป็น เขตราชเทวี จนกระทั่งใน พ.ศ. 2536 ได้มีการจัดตั้งเขตดินแดงขึ้น โดยนำพื้นที่บางส่วนของแขวงมักกะสันไปรวมด้วย
ในอดีตย่านราชเทวี มีวังหลายวัง อาทิ บ้านราชเทวี บ้านพระยาเรือนอุดม วังลักษมีวิลาศ
เหตุการณ์สำคัญ

เหตุการณ์แก๊สระเบิดที่ถนนเพชรบุรีตัดใหม่ พ.ศ. 2533 เกิดเมื่อวันที่ 24 กันยายน พ.ศ. 2533 มีผู้เสียชีวิต 89 ราย
ระหว่างการชุมนุมของแนวร่วมประชาธิปไตยต่อต้านเผด็จการแห่งชาติ พ.ศ. 2553 เมื่อรัฐบาลอภิสิทธิ์ เวชชาชีวะสั่งปิดล้อมพื้นที่โดยรอบแยกราชประสงค์ ถนนราชปรารภก็กลายเป็นสมรภูมิ ตั้งแต่วันที่ 14 ถึง 19 พฤษภาคม 2553 มีประชาชนถูกยิงเสียชีวิตรวม 23 คนตั้งแต่บริเวณอนุสาวรีย์ชัยสมรภูมิมาจนถึงสถานีรถไฟฟ้าแอร์พอร์ต เรล ลิงก์ ราชปรารภ ซึ่งในจำนวนนี้มีหลายคนที่มีพยานหลักฐานและคำสั่งศาลยืนยันว่าเป็นฝีมือของทหารที่ประจำการในบริเวณนั้น และในวันที่ 19 พฤษภาคมซึ่งมีการสลายการชุมนุมก็มีการเผาทำลายอาคารบริเวณย่านอนุสาวรีย์ชัยสมรภูมิเสียหาย
19 มกราคม พ.ศ. 2557 ช่วงบ่าย เกิดการโจมตีด้วยระเบิด ณ จุดชุมนุมประท้วงต่อต้านรัฐบาลหน้าอนุสาวรีย์ชัยสมรภูมิ มีผู้ได้รับบาดเจ็บ 28 คน ถาวร เสนเนียม อดีตสมาชิกสภาผู้แทนราษฎรพรรคประชาธิปัตย์ ซึ่งอยู่ที่จุดชุมนุมเชื่อว่าเขาเป็นเป้าระเบิด ชายไม่ทราบรูปพรรณขว้างวัตถุระเบิดใกล้เต็นท์ศูนย์สื่อหลังเวทีชุมนุมแล้วหลบหนีเมื่อเวลา 13.30 น. รักษาความปลอดภัยที่จุดชุมนุมของเครือข่ายนักศึกษาประชาชนปฏิรูปประเทศไทยบนถนนราชดำเนินนอกถูกนำส่งโรงพยาบาลจากกระสุนปืนจากมือปืนไม่ทราบตัวในเย็นวันเดียวกัน มีผู้เสียชีวิตในวันดังกล่าว ได้แก่นายอานนท์ ไทยดี ซึ่งถูกระเบิดที่บริเวณจุดเกิดเหตุ
การแบ่งเขตการปกครอง

เขตราชเทวีแบ่งหน่วยการปกครองย่อยออกเป็น 4 แขวง ได้แก่
| หมาย เลข | อักษรไทย | อักษรโรมัน | พื้นที่  (ตร> กม.) | จำนวนประชากร (ธันวาคม 2566) | ความหนาแน่นประชากร (ธันวาคม 2566) | แผนที่ |
| --- | --- | --- | --- | --- | --- | --- |
| 1. | ทุ่งพญาไท | Thung Phaya Thai | 2.559 | 25,071 | 9,797.19 |  |
| 2. | ถนนพญาไท | Thanon Phaya Thai | 1.136 | 9,798 | 8,625.00 |  |
| 3. | ถนนเพชรบุรี | Thanon Phetchaburi | 1.148 | 13,762 | 11,987.81 |  |
| 4. | มักกะสัน | Makkasan | 2.283 | 15,837 | 6,936.93 |  |
| ทั้งหมด | ทั้งหมด | ทั้งหมด | 7.126 | 64,468 | 9,046.87 |  |
ประชากร

| สถิติประชากรตามทะเบียนราษฎร เขตราชเทวี> ปี (พ.ศ.) | สถิติประชากรตามทะเบียนราษฎร เขตราชเทวี> ประชากร | สถิติประชากรตามทะเบียนราษฎร เขตราชเทวี> การเพิ่มและการลด |
| --- | --- | --- |
| 2535 | 138,583 | ไม่ทราบ |
| 2536 | 111,037 | -27,546 |
| 2537 | 109,303 | -1,734 |
| 2538 | 163,210 | +53,907 |
| 2539 | 133,872 | -29,338 |
| 2540 | 109,016 | -24,856 |
| 2541 | 108,085 | -931 |
| 2542 | 106,728 | -1,357 |
| 2543 | 104,816 | -1,912 |
| 2544 | 102,997 | -1,819 |
| 2545 | 102,663 | -334 |
| 2546 | 101,892 | -771 |
| 2547 | 102,734 | +842 |
| 2548 | 99,827 | -2,907 |
| 2549 | 98,601 | -1,226 |
| 2550 | 97,747 | -854 |
| 2551 | 78,147 | -19,600 |
| 2552 | 77,078 | -1,069 |
| 2553 | 76,233 | -845 |
| 2554 | 72,900 | -3,333 |
| 2555 | 73,280 | +380 |
| 2556 | 73,550 | +270 |
| 2557 | 73,790 | +240 |
| 2558 | 73,597 | -193 |
| 2559 | 72,436 | -1,161 |
| 2560 | 72,304 | -132 |
| 2561 | 71,952 | -352 |
| 2562 | 72,568 | +616 |
| 2563 | 69,264 | -3,304 |
| 2564 | 67,735 | -1,529 |
| 2565 | 66,279 | -1,456 |
| 2566 | 64,468 | -1,811 |
การคมนาคม

ถนนสายสำคัญของเขตราชเทวี ได้แก่
ถนนพระรามที่ 6 ตั้งแต่สะพานข้ามคลองมหานาคถึงสะพานข้ามคลองสามเสน
ถนนบรรทัดทอง ตั้งแต่สะพานข้ามคลองมหานาคถึงทางแยกเพชรพระราม
ถนนพญาไท ตั้งแต่สะพานหัวช้างถึงแยกอนุสาวรีย์​ชัย​สมรภูมิ​
ถนนเพชรบุรี ตั้งแต่ทางรถไฟสายเหนือถึงทางแยกอโศก–เพชรบุรี
ถนนศรีอยุธยา ตั้งแต่ทางรถไฟสายเหนือถึงทางแยกมักกะสัน
ถนนราชวิถี ตั้งแต่ทางรถไฟสายเหนือถึงทางแยกสามเหลี่ยมดินแดง
ถนนราชดำริ ตั้งแต่สะพานข้ามคลองแสนแสบถึงแยกประตูน้ำ
ถนนราชปรารภ ตั้งแต่ทางแยกประตูน้ำถึงทางแยกสามเหลี่ยมดินแดง
ถนนชิดลม ตั้งแต่สะพานข้ามคลองแสนแสบถึงทางแยกชิดลม–เพชรบุรี
ถนนวิทยุ ตั้งแต่สะพานข้ามคลองแสนแสบถึงทางแยกวิทยุ–เพชรบุรี
ถนนอโศกมนตรี ตั้งแต่สะพานข้ามคลองแสนแสบถึงทางแยกอโศก–เพชรบุรี
ถนนอโศก-ดินแดง ตั้งแต่ทางแยกอโศก–เพชรบุรีถึงสะพานข้ามคลองสามเสน
ถนนพหลโยธิน​
ตั้งแต่แยกอนุสาวรีย์​ชัย​สมรภูมิ​จนถึงสะพานข้ามคลอง​สามเสน
ถนนจตุรทิศ
ทางพิเศษเฉลิมมหานคร
ทางพิเศษศรีรัช
ถนนสายรองลงไป เช่น ถนนนิคมมักกะสัน ซอยสุขุมวิท 3 (นานาเหนือ) ถนนโยธี ถนนรางน้ำ ถนนกำแพงเพชร 5 เป็นต้น
นอกจากนี้ ในพื้นที่เขตยังมีทางรถไฟสายเหนือและทางรถไฟสายตะวันออกตัดผ่าน รวมทั้งมีเส้นทางรถไฟฟ้าบีทีเอส รถไฟใต้ดิน และรถไฟฟ้าเชื่อมท่าอากาศยานด้วย
ในส่วนรถไฟ ในพื้นที่เขตมีสถานีรถไฟมักกะสันซึ่งตั้งอยู่บนเส้นทางรถไฟสายตะวันออก ใกล้กับโรงงานรถไฟมักกะสันของการรถไฟแห่งประเทศไทย ในส่วนรถไฟฟ้าลอยฟ้าและใต้ดิน มีสถานีรถไฟฟ้าบีทีเอส 3 สถานี ได้แก่ สถานีราชเทวี สถานีพญาไท และสถานีอนุสาวรีย์ชัยสมรภูมิ กับสถานีรถไฟฟ้าสายสีน้ำเงิน ได้แก่ สถานีเพชรบุรี และมีสถานีรถไฟฟ้าเชื่อมท่าอากาศยานสุวรรณภูมิ 3 สถานี ได้แก่ สถานีมักกะสัน สถานีพญาไท และสถานีราชปรารภ โดยในอนาคตจะมีสถานีรถไฟฟ้าสายสีส้มที่ปัจจุบันกำลังก่อสร้างอยู่เพิ่มเติมอีก 3 สถานี ได้แก่ สถานีราชปรารภ ประตูน้ำ และราชเทวี
ส่วนการสัญจรทางน้ำ ในพื้นที่เขตมีคลองแสนแสบเป็นคลองเขตแดนทางทิศใต้ของเขต ในอดีตท่าเรือที่บริเวณประตูน้ำเป็นแหล่งขนถ่ายสินค้าทางน้ำที่มาทางเรือตามคลองแสนแสบที่เคยคึกคักมาก ในปัจจุบันการสัญจรทางน้ำก็ยังมีอยู่ คือ เรือโดยสารคลองแสนแสบ
อนุสาวรีย์ชัยสมรภูมิอันเป็นจุดชุมทางสำคัญที่มีรถประจำทางผ่านหลายสายและยังเป็นจุดผ่านของรถไฟฟ้าบีทีเอสก็ตั้งอยู่ในพื้นที่เขตราชเทวี นอกจากนั้นในบริเวณรอบอนุสาวรีย์ชัยสมรภูมิยังมีท่ารถตู้จากกรุงเทพฯ ไปยังจังหวัดต่าง ๆ ด้วย
สถานที่สำคัญ

เขตราชเทวีเป็นที่ตั้งของย่านที่ทำการรัฐบาล ย่านธุรกิจการค้าและการท่องเที่ยว สถานที่สำคัญทางประวัติศาสตร์และวัฒนธรรม และย่านสถานศึกษาที่สำคัญ นอกจากนั้นยังเป็นศูนย์กลางคมนาคม มีประชากรอาศัยในเขตนี้ค่อนข้างหนาแน่นและยังมีชุมชนที่มีเอกลักษณ์ทางวัฒนธรรมพิเศษเฉพาะด้วย
สถานที่สำคัญที่กล่าวถึงในคำขวัญของเขตคือ
พระราชวังพญาไท ซึ่งเป็นที่มาของชื่อ เขตพญาไท หรืออำเภอพญาไทเดิม ก่อนหน้าที่จะมีการปรับปรุงอาณาเขตของเขตพญาไทใหม่ จนทำให้พื้นที่พระราชวังพญาไทกลายมาเป็นอยู่ในเขตราชเทวี และปัจจุบันเป็นส่วนหนึ่งของวิทยาลัยแพทยศาสตร์พระมงกุฎเกล้า
อนุสาวรีย์ชัยสมรภูมิ สร้างขึ้นเป็นที่ระลึกถึงทหารบก ทหารเรือ ทหารอากาศ ตำรวจ และเจ้าหน้าที่พลเรือนที่มีส่วนร่วมต่อสู้เพื่อปกป้องอธิปไตยของประเทศในยามสงคราม ตั้งอยู่ ณ บริเวณที่เคยเป็นสี่แยกระหว่างถนนราชวิถีกับถนนพหลโยธิน ซึ่งในอดีตเรียกว่า สี่แยกสนามเป้า
วังสวนผักกาด บนถนนศรีอยุธยา
อาคารใบหยก 1 อาคารใบหยก 2 ซึ่งเคยเป็นอาคารที่สูงที่สุดในประเทศไทย ทั้งสองอาคารอยู่ในบริเวณย่านประตูน้ำ
ชุมชนชาวไทยมุสลิมเชื้อสายจามที่บ้านครัว ซึ่งอพยพเข้ามาจากกัมพูชาตั้งแต่สมัยต้นกรุงรัตนโกสินทร์ และมีอุตสาหกรรมในครัวเรือนที่เคยเลืองลือในอดีตคือ การทอผ้าไหม ในช่วงหลังสงครามโลกครั้งที่สอง นาย จิม ทอมป์สัน นักธุรกิจชาวอเมริกันได้ฟื้นฟูการทอผ้าไหมไทยที่ขณะนั้นกำลังซบเซา และนำผ้าไหมไทยออกไปเผยแพร่ในระดับโลกจนกลายเป็นผลิตภัณฑ์ที่มีชื่อเสียงของประเทศไทย โดยได้ร่วมมือกับช่างทอผ้าไหมในชุมชนบ้านครัวนี้
สถานที่สำคัญ > สถาบันทางการศึกษา

มหาวิทยาลัยมหิดล (พญาไท)
คณะวิทยาศาสตร์
คณะแพทยศาสตร์โรงพยาบาลรามาธิบดี
คณะทันตแพทยศาสตร์
คณะเภสัชศาสตร์
คณะสาธารณสุขศาสตร์
คณะเวชศาสตร์เขตร้อน
โรงเรียนพยาบาลรามาธิบดี คณะแพทยศาสตร์โรงพยาบาลรามาธิบดี
อาคารสำนักคอมพิวเตอร์ คณะเทคโนโลยีสารสนเทศและการสื่อสาร
วิทยาลัยแพทยศาสตร์พระมงกุฎเกล้า
วิทยาลัยแพทยศาสตร์ มหาวิทยาลัยรังสิต – โรงพยาบาลราชวิถี
วิทยาลัยพยาบาลกองทัพบก
วิทยาลัยพยาบาลบรมราชชนนี กรุงเทพ
ศูนย์รวมนักศึกษาแบ๊บติสต์
อาคารวรรณสรณ์ แหล่งรวมสถาบันกวดวิชา
โรงเรียนสันติราษฎร์วิทยาลัย
โรงเรียนศรีอยุธยา
โรงเรียนอำนวยศิลป์
วิทยาลัยเทคโนโลยีดอนบอสโก
โรงเรียนเซนต์ดอมินิก
โรงเรียนมักกะสันพิทยา
โรงเรียนวัดดิสหงสาราม(วัดมักกะสัน)
โรงเรียนพญาไท
โรงเรียนปานะพันธ์
สถานที่สำคัญ > สถานที่ราชการ หน่วยงานในกำกับของรัฐ และรัฐวิสาหกิจ

กระทรวงการต่างประเทศ
กรมทางหลวง กระทรวงคมนาคม
กองบังคับการตำรวจทางหลวง กองบัญชาการตำรวจสอบสวนกลาง สำนักงานตำรวจแห่งชาติ
กองบังคับการสายตรวจและปฏิบัติการพิเศษ กองบัญชาการตำรวจนครบาล สำนักงานตำรวจแห่งชาติ
กรมทรัพยากรธรณี กระทรวงทรัพยากรธรรมชาติและสิ่งแวดล้อม
กระทรวงอุตสาหกรรม
สำนักงานคณะกรรมการอ้อยและน้ำตาลทราย
กรมส่งเสริมอุตสาหกรรม
กรมโรงงานอุตสาหกรรม
กรมอุตสาหกรรมพื้นฐานและการเหมืองแร่
สำนักงานมาตรฐานผลิตภัณฑ์อุตสาหกรรม
สำนักงานเศรษฐกิจอุตสาหกรรม
กระทรวงการอุดมศึกษา วิทยาศาสตร์ วิจัยและนวัตกรรม
กรมวิทยาศาสตร์บริการ
สำนักงานนวัตกรรมแห่งชาติ
กรมการสารวัตรทหารบก
กองพันทหารสารวัตรที่ 11
กรมแพทย์ทหารบก
กรมปศุสัตว์ และ สัตวแพทยสภาแห่งประเทศไทย
กรมการพลังงานทหาร ศูนย์การอุตสาหกรรมป้องกันประเทศและพลังงานทหาร กระทรวงกลาโหม
ศูนย์เทคโนโลยีดิจิทัลเพื่อส่งเสริมการเรียนรู้ กรมส่งเสริมการเรียนรู้ กระทรวงศึกษาธิการ
สถานีวิทยุศึกษา
สถานีวิทยุโทรทัศน์เพื่อการศึกษา
การท่องเที่ยวแห่งประเทศไทย
สำนักงานนโยบายและแผนพลังงาน กระทรวงพลังงาน
องค์การเภสัชกรรม
สำนักป้องกันและบรรเทาสาธารณภัย กรุงเทพมหานคร (กองบังคับการตำรวจดับเพลิง กรมตำรวจ เดิม)
สถานีตำรวจนครบาลพญาไท
มูลนิธิอาสาเพื่อนพึ่ง (ภา) ยามยาก สภากาชาดไทย
สถานที่สำคัญ > สถานพยาบาล

โรงพยาบาลรามาธิบดี คณะแพทยศาสตร์โรงพยาบาลรามาธิบดี มหาวิทยาลัยมหิดล
โรงพยาบาลเวชศาสตร์เขตร้อน คณะเวชศาสตร์เขตร้อน มหาวิทยาลัยมหิดล
โรงพยาบาลทันตกรรม คณะทันตแพทยศาสตร์ มหาวิทยาลัยมหิดล
โรงพยาบาลพระมงกุฎเกล้า
โรงพยาบาลราชวิถี
สถาบันสุขภาพเด็กแห่งชาติมหาราชินี  (โรงพยาบาลเด็ก)
สถาบันโรคผิวหนัง
โรงพยาบาลสงฆ์
โรงพยาบาลพญาไท 1
โรงพยาบาลราชเวช
โรงพยาบาลบุรฉัตรไชยากร
สถาบันประสาทวิทยา
สถาบันมะเร็งแห่งชาติ
โรงพยาบาลสถาบันโรคไตภูมิราชนครินทร์
แหล่งข้อมูลอื่น

เว็บไซต์สำนักงานเขตราชเทวี
เว็บไซต์สำนักการจราจรและขนส่งกรุงเทพมหานคร: แหล่งท่องเที่ยวในเขตราชเทวี
แผนที่เขตราชเทวี เก็บถาวร 2007-09-27 ที่ เวย์แบ็กแมชชีน
เว็บไซต์พิพิธภัณฑ์วังสวนผักกาด
แผนที่และภาพถ่ายทางอากาศของ เขตราชเทวี
ภาพถ่ายดาวเทียมจากวิกิแมเปีย หรือกูเกิลแมปส์
แผนที่จากลองดูแมป หรือเฮียวีโก
ภาพถ่ายทางอากาศจากเทอร์ราเซิร์ฟเวอร์
13°45′32″N 100°32′02″E﻿ / ﻿13.759°N 100.534°E﻿ / 13.759; 100.534
| ด ค กเขตในกรุงเทพมหานคร |
| --- | --- | --- |
| ฝั่งธนบุรี |  คลองสาน  จอมทอง  ตลิ่งชัน  ทวีวัฒนา  ทุ่งครุ  ธนบุรี  บางกอกน้อย  บางกอกใหญ่  บางขุนเทียน  บางแค  บางบอน  บางพลัด  ภาษีเจริญ  ราษฎร์บูรณะ  หนองแขม  |  |
| ฝั่งพระนคร |  คลองเตย  คลองสามวา  คันนายาว  จตุจักร  ดอนเมือง  ดินแดง  ดุสิต  บางกะปิ  บางเขน  บางคอแหลม  บางซื่อ  บางนา  บางรัก  บึงกุ่ม  ปทุมวัน  ประเวศ  ป้อมปราบศัตรูพ่าย  พญาไท  พระโขนง  พระนคร  มีนบุรี  ยานนาวา  ราชเทวี  ลาดกระบัง  ลาดพร้าว  วังทองหลาง  วัฒนา  สวนหลวง  สะพานสูง  สัมพันธวงศ์  สาทร  สายไหม  หนองจอก  หลักสี่  ห้วยขวาง  |  |
สมเด็จพระปิตุจฉาเจ้า สุขุมาลมารศรี พระอัครราชเทวี
อนุสาวรีย์ชัยสมรภูมิ
สถานีพญาไท
พระราชวังพญาไท
อาคารวรรณสรณ์
หม่อมหลวงบัว กิติยากร

| หม่อมหลวง บัว กิติยากร ป> จ. ม.ป.ช. ม.ว.ม. ป.ป.ร. ๔ ภ.ป.ร. ๑ |
| --- | --- |

เกิด: หม่อมหลวงบัว 25 พฤศจิกายน พ.ศ. 2452
เสียชีวิต: 19 กันยายน พ.ศ. 2542 (89 ปี) โรงพยาบาลศิริราช กรุงเทพมหานคร ประเทศไทย
คู่สมรส: พระวรวงศ์เธอ กรมหมื่นจันทบุรีสุรนาถ (พ.ศ. 2471−2496)
บุตร: หม่อมราชวงศ์กัลยาณกิติ์ กิติยากร หม่อมราชวงศ์อดุลกิติ์ กิติยากร สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ท่านผู้หญิงบุษบา สธนพงศ์
บิดามารดา: เจ้าพระยาวงษานุประพัทธ์ (หม่อมราชวงศ์สท้าน สนิทวงศ์) ท้าววนิดาพิจาริณี (บาง สนิทวงศ์ ณ อยุธยา)
ลายมือชื่อ

หม่อมหลวงบัว กิติยากร (ราชสกุลเดิม สนิทวงศ์; 25 พฤศจิกายน พ.ศ. 2452 − 19 กันยายน พ.ศ. 2542) หรือชื่อในการแสดงว่า ประทุม ชิดเชื้อ เป็นธิดาของเจ้าพระยาวงษานุประพัทธ์ (หม่อมราชวงศ์สท้าน สนิทวงศ์) กับท้าววนิดาพิจาริณี (บาง สนิทวงศ์ ณ อยุธยา) เป็นหม่อมในพระวรวงศ์เธอ กรมหมื่นจันทบุรีสุรนาถ และเป็นพระชนนีในสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง และพระอัยยิกาฝ่ายพระชนนีในพระบาทสมเด็จพระวชิรเกล้าเจ้าอยู่หัว
ประวัติ > ชีวิตช่วงต้น

หม่อมหลวงบัว กิติยากร มีนามเดิมว่า หม่อมหลวงบัว สนิทวงศ์ เกิดเมื่อวันที่ 25 พฤศจิกายน พ.ศ. 2452 เป็นธิดาของพลเอก เจ้าพระยาวงษานุประพัทธ์ (หม่อมราชวงศ์สท้าน สนิทวงศ์) กับท้าววนิดาพิจาริณี (บาง สนิทวงศ์ ณ อยุธยา) มีพี่น้องร่วมบิดามารดาได้แก่ พลโท หม่อมหลวงจินดา สนิทวงศ์ และท่านผู้หญิงมณีรัตน์ บุนนาค ทั้งยังมีพี่น้องร่วมบิดาแต่ต่างมารดาอีก 12 คน
หม่อมหลวงบัวเข้ารับการศึกษาที่โรงเรียนสายปัญญา และโรงเรียนวัฒนาวิทยาลัย ภายหลังได้รับพระราชทานโปรดเกล้าฯ เข้าถวายงาน เป็นนางพระกำนัลในสมเด็จพระนางเจ้ารำไพพรรณี พระบรมราชินี เมื่อ พ.ศ. 2471 ในปีนั้นพระบาทสมเด็จพระปกเกล้าเจ้าอยู่หัวทรงสร้างภาพยนตร์เงียบขาวดำ ชื่อเรื่อง แหวนวิเศษ และทรงให้หม่อมหลวงบัว รับบทเป็น "นางพรายน้ำ" นางเอกของเรื่อง  หม่อมหลวงบัวเคยให้สัมภาษณ์เกี่ยวกับภาพยนตร์เรื่องนี้เมื่อวันที่ 24 มิถุนายน พ.ศ. 2529 ความว่า "ขณะที่แสดงเรื่องนี้อายุประมาณ 17-18 ปี ดำน้ำแต่ละครั้งไม่นาน แต่ดำหลายครั้งกว่าจะถ่ายเสร็จ"
ประวัติ > เสกสมรส

หม่อมหลวงบัวสมรสกับนายพันตรี หม่อมเจ้านักขัตรมงคล กิติยากร (ต่อมาคือ พลเอก พระวรวงศ์เธอ กรมหมื่นจันทบุรีสุรนาถ) ขณะดำรงตำแหน่งผู้ช่วยเสนาธิการทหารบก พระบาทสมเด็จพระปกเกล้าเจ้าอยู่หัว ทรงพระกรุณาโปรดเกล้าฯ พระราชทานน้ำพระมหาสังข์สำหรับพิธีเสกสมรสเมื่อเวลา 17.00 น. ของวันที่ 23 พฤศจิกายน พ.ศ. 2471 ณ พระที่นั่งอัมพรสถาน พระราชวังดุสิต ทรงเจิมและพระราชทานเงินรับไหว้แก่เจ้าบ่าว 10 ชั่ง เจ้าสาว 5 ชั่ง จากนั้นให้คู่สมรสลงนามในสมุดทะเบียนเฉพาะพระพักตร์ พระบาทสมเด็จพระปกเกล้าเจ้าอยู่หัวลงพระปรมาภิไธย พร้อมด้วยสมเด็จพระนางเจ้ารำไพพรรณี พระบรมราชินี แล้วโปรดเกล้าฯ ให้เจ้านายและข้าราชการลงพระนามและลงนามเป็นพยาน
หม่อมหลวงบัวและพระวรวงศ์เธอ กรมหมื่นจันทบุรีสุรนาถ มีพระโอรส-พระธิดา หนึ่งพระองค์กับสามคนดังนี้
หม่อมราชวงศ์กัลยาณกิติ์ กิติยากร  (20 กันยายน พ.ศ. 2472 − 15 พฤษภาคม พ.ศ. 2530) สมรสกับท่านผู้หญิงอรุณ กิติยากร ณ อยุธยา (สกุลเดิม สนิทวงศ์ ณ อยุธยา) มีบุตรธิดาสองคน
หม่อมราชวงศ์อดุลกิติ์ กิติยากร (2 พฤศจิกายน พ.ศ. 2473 − 5 พฤษภาคม พ.ศ. 2547) สมรสกับท่านผู้หญิงพันธุ์สวลี กิติยากร (พระนามเดิม หม่อมเจ้าพันธุ์สวลี ยุคล) มีธิดาสองคน
สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง (12 สิงหาคม พ.ศ. 2475) ราชาภิเษกสมรสกับพระบาทสมเด็จพระมหาภูมิพลอดุลยเดชมหาราช บรมนาถบพิตร มีพระราชบุตรสี่พระองค์
ท่านผู้หญิงบุษบา สธนพงศ์  (2 สิงหาคม พ.ศ. 2477) สมรสครั้งแรกกับหม่อมหลวงทวีสันต์ ลดาวัลย์ สมรสครั้งที่สองกับนาวาเอก สุรยุทธ สธนพงศ์ มีธิดาจากการสมรสครั้งแรกหนึ่งคน
ประวัติ > พิราลัย

หม่อมหลวงบัวถึงแก่พิราลัยด้วยอาการนิ่วในถุงน้ำดีเมื่อวันที่ 19 กันยายน พ.ศ. 2542 ณ โรงพยาบาลศิริราช กรุงเทพมหานคร พระบาทสมเด็จพระมหาภูมิพลอดุลยเดชมหาราช บรมนาถบพิตรโปรดเกล้าโปรดกระหม่อมให้ใช้คำว่าถึงแก่พิราลัยเสมอเจ้าประเทศราชและสมเด็จเจ้าพระยา โดยให้ตั้งศพที่ศาลาสหทัยสมาคมในพระบรมมหาราชวัง และโปรดเกล้าฯ พระราชทานฉัตรโหมดทอง 5 ชั้น และโกศกุดั่นน้อยประกอบเกียรติยศศพ เทียบชั้นพระเจ้าบรมวงศ์เธอ พระองค์เจ้า และพระราชทานเพลิงศพ ณ เมรุหลวงหน้าพลับพลาอิศริยาภรณ์ วัดเทพศิรินทราวาส
เคยมีการคาดการณ์ว่าอาจมีการสถาปนาอัฐิหม่อมหลวงบัว กิติยากรเป็นเจ้านาย ในฐานะพระราชชนนีในสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง โดยหม่อมราชวงศ์คึกฤทธิ์ ปราโมชได้คัดพระนามถวายไว้ล่วงหน้าว่าสมเด็จพระปทุมาวดี ศรีสิริกิติ์ราชมาตา อย่างไรก็ตามตั้งแต่หม่อมหลวงบัวถึงแก่พิราลัยจนถึงปัจจุบันก็ยังไม่มีการสถาปนาแต่อย่างใด
เกียรติยศ > ฐานันดรศักดิ์

25 พฤศจิกายน พ.ศ. 2452 − 14 กรกฎาคม พ.ศ. 2456 : หม่อมหลวงบัว
14 กรกฎาคม พ.ศ. 2456 − 1 มกราคม พ.ศ. 2458 : หม่อมหลวงบัว สนิทวงษ์
1 มกราคม พ.ศ. 2458 − 24 มีนาคม พ.ศ. 2468 : หม่อมหลวงบัว สนิทวงษ์ ณ กรุงเทพ
24 มีนาคม พ.ศ. 2468 − 23 พฤศจิกายน พ.ศ. 2471 : หม่อมหลวงบัว สนิทวงศ์ ณ อยุธยา
23 พฤศจิกายน พ.ศ. 2471 − 5 มิถุนายน พ.ศ. 2472 : หม่อมหลวงบัว กิติยากร ณ อยุธยา
5 มิถุนายน พ.ศ. 2472 − 19 กันยายน พ.ศ. 2542 : หม่อมหลวงบัว กิติยากร
เกียรติยศ > เครื่องราชอิสริยาภรณ์

หม่อมหลวงบัว กิติยากร ได้รับพระราชทานเครื่องราชอิสริยาภรณ์ ดังนี้
พ.ศ. 2493 –  เครื่องราชอิสริยาภรณ์จุลจอมเกล้า ชั้นที่ 1 ปฐมจุลจอมเกล้า (ป.จ.) (ฝ่ายใน)
พ.ศ. 2534 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นสูงสุด มหาปรมาภรณ์ช้างเผือก (ม.ป.ช.)
พ.ศ. 2539 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
พ.ศ. 2470 –  เหรียญรัตนาภรณ์ รัชกาลที่ 7 ชั้นที่ 4 (ป.ป.ร.4)
พ.ศ. 2496 –  เหรียญรัตนาภรณ์ รัชกาลที่ 9 ชั้นที่ 1 (ภ.ป.ร.1)
เกียรติยศ > สถานที่อันเนี่องมาจากนาม

ห้องประชุมหม่อมหลวงบัว กิติยากร ชั้น 15 อาคารศูนย์โรคหัวใจ โรงพยาบาลศิริราช
ทายาท

| พระนาม/นาม | พระราชสมภพ/เกิด | ถึงแก่อนิจกรรม | อภิเษกสมรส/สมรส | หลาน |
| --- | --- | --- | --- | --- |
| หม่อมราชวงศ์กัลยาณกิติ์ กิติยากร | 20 กันยายน 2472 | 15 พฤษภาคม 2530 | ท่านผู้หญิงอรุณ กิติยากร ณ อยุธยา | หม่อมหลวงพลายชุมพล กิติยากร หม่อมหลวงสิริณา จิตตาลาน |
| หม่อมราชวงศ์อดุลกิติ์ กิติยากร | 2 พฤศจิกายน 2473 | 5 พฤษภาคม 2547 | ท่านผู้หญิงพันธุ์สวลี กิติยากร | พระเจ้าวรวงศ์เธอ พระองค์เจ้าโสมสวลี กรมหมื่นสุทธนารีนาถ หม่อมหลวงสราลี กิติยากร |
| สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง | 12 สิงหาคม พ.ศ. 2475 |  | พระบาทสมเด็จพระมหาภูมิพลอดุลยเดชมหาราช บรมนาถบพิตร | ทูลกระหม่อมหญิงอุบลรัตนราชกัญญา สิริวัฒนาพรรณวดี พระบาทสมเด็จพระวชิรเกล้าเจ้าอยู่หัว สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี สมเด็จเจ้าฟ้าฯ กรมพระศรีสวางควัฒน วรขัตติยราชนารี |
| ท่านผู้หญิงบุษบา สธนพงศ์ | 2 สิงหาคม พ.ศ. 2477 |  | หม่อมหลวงทวีสันต์ ลดาวัลย์ | ท่านผู้หญิงสุธาวัลย์ เสถียรไทย |
| ท่านผู้หญิงบุษบา สธนพงศ์ | 2 สิงหาคม พ.ศ. 2477 |  | สุรยุทธ สธนพงศ์ |  |
สันนิบาตเยาวชนคอมมิวนิสต์แห่งประเทศจีน

| สันนิบาตเยาวชนคอมมิวนิสต์แห่งประเทศจีน 中国共产主义青年团 จงกั๋วก้งฉานจู่อี้ชิงเหนียนถวน |
| --- | --- |


Secretary: อา ตง
ก่อตั้ง: 1920; 105 ปีที่แล้ว (1920) (ก่อตั้ง) 5 พฤษภาคม 1922; 102 ปีก่อน (1922-05-05) (ทางการ)
ที่ตั้ง: เลขที่ 10 ถนนเฉียนเหมินตะวันออก ปักกิ่ง
สมาชิก: 74,167,000
อุดมการณ์:  สังคมนิยมอัตลักษณ์จีน  คอมมิวนิสต์    ลัทธิมากซ์–เลนิน   ความคิดของเหมา เจ๋อตง   ทฤษฎีของเติ้ง เสี่ยวผิง   สามตัวแทน   ทัศนะวิทยาศาสตร์ว่าด้วยการพัฒนา   ความคิดของสี จิ้นผิง  
พรรคแม่: พรรคคอมมิวนิสต์จีน
ความร่วมมือระหว่างประเทศ: เยาวชนคอมมิวนิสต์นานาชาติ (อดีต) สหพันธ์เยาวชนประชาธิปไตยโลก (อดีต)
หนังสือพิมพ์: ไชนายูทเดลี
เว็บไซต์: www.gqt.org.cn 
สันนิบาตเยาวชนคอมมิวนิสต์แห่งประเทศจีน (CYLC; เรียกอีกอย่างว่า สันนิบาตเยาวชนคอมมิวนิสต์จีน หรือเรียกสั้น ๆ ว่า สันนิบาตเยาวชนคอมมิวนิสต์ หรือ CYL) เป็นองค์กรประชาชนของสาธารณรัฐประชาชนจีนสำหรับเยาวชนที่มีอายุระหว่าง 14 ถึง 28 ปี ดำเนินการโดยพรรคคอมมิวนิสต์จีน สันนิบาตถูกจัดระเบียบตามรูปแบบของพรรค ผู้นำคือเลขาธิการคนแรก ซึ่งเป็นสมาชิกสำรองในคณะกรรมาธิการกลางพรรคคอมมิวนิสต์จีน เลขาธิการคนแรกที่ดำรงตำแหน่งอยู่คือ อา ตง ได้รับแต่งตั้งเมื่อพฤษภาคม ค.ศ. 2023 สันนิบาตเยาวชนคอมมิวนิสต์ยังรับผิดชอบการชี้นำกิจกรรมของผู้บุกเบิกรุ่นเยาว์ (สำหรับเด็กอายุต่ำกว่า 14 ปี)
ในอดีต สันนิบาตเยาวชนคอมมิวนิสต์จีนถูกมองว่าเป็นช่องทางที่สามารถส่งเสริมความก้าวหน้าในอาชีพของเจ้าหน้าที่พรรคคอมมิวนิสต์จีนได้ โดยเจ้าหน้าที่เหล่านี้ถูกเรียกโดยรวมว่าถวนไพ่ หรือที่รู้จักในชื่อฝ่ายสันนิบาตเยาวชน แม้เจ้าหน้าที่สันนิบาตเยาวชนที่มีชื่อเสียงจะดำรงตำแหน่งสำคัญภายในพรรคคอมมิวนิสต์จีน โดยเฉพาะอย่างยิ่งหู จิ่นเทา เลขาธิการใหญ่พรรคคอมมิวนิสต์จีน แต่อิทธิพลของสันนิบาตเยาวชนคอมมิวนิสต์ได้ลดลงภายใต้สี จิ้นผิง เลขาธิการใหญ่ฯ
กองทัพบกกัมพูชา

| กองทัพบกพระราชอาณาจักรกัมพูชา (กองทัพเชิงโคกเขมรภูมินท์)  កងយុទ្ធពលខេមរភូមិន្ទ  Kangyuthipol Khemarak Phumin |
| --- | --- |
ตราราชการกองทัพบก
ประเทศ:  กัมพูชา
รูปแบบ: กองทัพบก
กำลังรบ: กองประจำการ 85,000 นาย
กองบัญชาการ:  ราชธานีพนมเปญ, พระราชอาณาจักรกัมพูชา
คำขวัญ: ปกป้องราชอาณาจักรกัมพูชา
สีหน่วย: แดง, นํ้าเงิน
วันสถาปนา: 9 พฤศจิกายน
ผู้บังคับบัญชา
ผู้บัญชาการปัจจุบัน: พลเอก เมียส ซปเฮีย
ผบ. สำคัญ: พลเอก เมียส ซปเฮีย สมเด็จพิชัยเสนา เตีย บัญ พลโท ฮุน มาเนต
กองทัพบกพระราชอาณาจักรกัมพูชา (อังกฤษ: Royal Cambodian Army) ภาษาเขมรว่า กองทัพเชิงโคกกัมพูชา (เขมร: កងទ័ពជើងគោកកម្ពុជា กงทัพเชิงโคกกมฺพุชา) เป็นส่วนหนึ่งของกองทัพพระราชอาณาจักรกัมพูชา เป็นกองกำลังภาคพื้นดิน ขึ้นกับกระทรวงกลาโหม
องค์กรทางทหาร

ในการวางแผนและการแบ่งส่วนทางทหารในปัจจุบัน มีการแบ่งเขตทหารที่ประกอบไปด้วยทหาร 3,500 นาย เขตทหารแต่ละเขตประกอบด้วย 3-4 จังหวัด นายพลเมียส โซเพียเป็นผู้บัญชาการทหารบกและเป็นรองผู้บัญชาการทหารสูงสุด เขตทหารในกัมพูชากำหนดตามฐานที่ตั้ง ได้แก่
ศูนย์กลางกองทัพกัมพูชา ที่ พนมเปญ
เขตทหารที่ 1 จังหวัดสตึงแตรง
เขตทหารที่ 2 จังหวัดกำปงจาม
เขตทหารที่ 3 จังหวัดกำปงสะปือ
เขตทหารที่ 4 จังหวัดเสียมราฐ
เขตทหารที่ 5 จังหวัดพระตะบอง
เขตทหารที่ 6 (พิเศษ) พนมเปญ/ไพลิน/กำปงธม
เขตทหารที่ 7 จังหวัดพระวิหาร
กองกำลังพิเศษทางอากาศ

ฐานปฏิบัติการของกองกำลังพิเศษทางอากาศ 911 (SF-911) ตังอยู่ที่ตำบลอังสนวลจังหวัดกันดาล อยู่ภายใต้การบังคับบัญชาโดยตรงของผู้บังคับบัญชาระดับสูงของกองทัพกัมพูชา มี 7 สาขาและมี 14 กองพันได้แก่ คอมมานโด 1-4 เป็นคอมมานโดทางอากาศ คอมมานโด 5-9 เป็นคอมมานโดจู่โจม คอมมานโด 10 – 12 เป็นคอมมานโดสนับสนุน กลุ่มพิเศษที่ 13 ป้องกันพิเศษ กลุ่มที่ 14 ต่อต้านการก่อการร้าย มีเจ้าหน้าที่ทั้งหมด 6,470 นาย
กลุ่มที่ 14 ต่อต้านการก่อการร้าย เป็นหน่วยพิเศษสำหรับต่อต้านการก่อการร้ายกลุ่มแรกของกัมพูชา โดยจะต้องฝึกหลักสูตรหน่วยรบพิเศษ การจู่โจมทางอากาศ กระโดดร่มและดำน้ำ การต่อต้านการก่อการร้ายและไปฝึกที่อินโดนีเซียด้วยโปรแกรมพิเศษที่บาตูยายาร์ ซึ่งอยู่ที่เมืองบันดุง ชวาตะวันตก
สารวัตรทหาร

สารวัตรทหารเป็นหน่วยงานคู่ขนานของทหาร มีทหารประมาณ 10,000 นาย อยู่ใน 24 จังหวัดของกัมพูชา ทำหน้าที่ตรวจสอบหน่วยงานของทหารโดยเฉพาะการฝึกทั่วไป ศูนย์กลางอยู่ที่พนมเปญ โดยสายงานบังคับบัญชาขึ้นตรงต่อผู้บัญชาการทหารสูงสุด ผู้บัญชาการคนปัจจุบันคือนายพลเซา โซคา อดีตผู้คุ้มกันและที่ปรึกษาส่วนตัวของฮุน เซน สารวัตรทหารอยู่ภายใต้การควบคุมของกระทรวงกลาโหมแต่ไม่มีการแบ่งเขตบริหารมีแต่การแบ่งเขตในระดับจังหวัด
ชั้นยศ

| ภาษาเขมร | ปริวรรตเป็นอักษรไทย | เทียบยศกองทัพบกไทย | เทียบยศกองทัพบกสหรัฐอเมริกา |
| --- | --- | --- | --- |
| ពលទោ | พลโท | พลทหาร | Private 2nd Class |
| ពលឯក | พลเอก | พลทหาร | Private 1st Class |
| នាយទោ | นายโท | สิบตรี | Lance-Corporal |
| នាយឯក | นายเอก | สิบโท | Corporal |
| ពលបាលត្រី | พลบาลตรี | สิบเอก | Sergeant |
| ពលបាលទោ | พลบาลโท | จ่าสิบตรี | Staff Sergeant |
| ពលបាលឯក | พลบาลเอก | จ่าสิบโท | Master Sergeant |
| ព្រឹន្ទបាលទោ | พฤนทบาลโท | จ่าสิบเอก | Command Sergeant Major |
| ព្រឹន្ទបាលឯក | พฤนทบาลเอก | นายดาบทหารบก จ่าสิบเอก (พิเศษ) | Warrant Officer |
| នាយចំណង់ | นายจำนง | นักเรียนนายร้อย | Officer cadet |
| អនុសេនីយ៍ត្រី | อนุเสนีย์ตรี | ร้อยตรี | 2nd Lieutenant |
| អនុសេនីយ៍ទោ | อนุเสนีย์โท | ร้อยโท | 1st Lieutenant |
| អនុសេនីយ៍ឯក | อนุเสนีย์เอก | ร้อยเอก | Captain |
| វរសេនីយ៍ត្រី | วรเสนีย์ตรี | พันตรี | Major |
| វរសេនីយ៍ទោ | วรเสนีย์โท | พันโท | Lieutenant Colonel |
| វរសេនីយ៍ឯក | วรเสนีย์เอก | พันเอก | Colonel |
| ឧត្តមសេនីយ៍ត្រី | อุดมเสนีย์ตรี | พลจัตวา | Brigadier General |
| ឧត្តមសេនីយ៍ទោ | อุดมเสนีย์โท | พลตรี | Major General |
| ឧត្តមសេនីយ៍ឯក | อุดมเสนีย์เอก | พลโท | Lieutenant General |
| នាយឧត្តមសេនីយ៍ | นายอุดมเสนีย์ | พลเอก | General |
| នាយឧត្តមសេនីយ៍ផុតលេខ | นายอุดมเสนีย์ผุตเลข (นายอุดมเสนีย์สูงสุด) | จอมพล | General of the Army |